text: Fortsat mystik om liget i gylletanken
  16 august 2010 kl. 13.45
  Mandag formiddag foretog politiets retsmedicinere en obduktion af liget, for at klarlægge dødsårsagen. Men uden held.
  En obduktion på Retsmedicinsk Institut i Århus af det lig, der fredag aften blev fundet i gyllebeholder i Holtum ved Vejle, har ikke givet politiet en forklaring på, hvordan manden døde.
  - Vi betragter det fortsat som et mistænkeligt dødsfald, siger vicepolitiinspektør hos Vejle Politi Lars Peter Madsen mandag eftermiddag.
  Han håber nu på, at yderligere retsmedicinske undersøgelser kan fastlægge årsagen til mandens død. Politiet arbejder også på, at det trods ligets tilstand efter flere ugers ophold i gylletanken, er muligt at sammenligne fingeraftryk med savnede personers.
  
  Efterlyser mandens identitet
  Det var en lokal landmand, der fredag aften under aftentur gjorde det makabre fund, da han ville smide noget op i tanken. 
  Lyden lød anderledes end normalt, og landmanden kravlede op for at se efter, hvorefter han så liget flyde rundt i regnvandet.
  Indtil videre har man fra politiets side ikke kunne finde ud af, hvem manden er.
  - Vi arbejder nu på at efterlyse mandens identitet i både ind- og udland, siger Lars Peter Madsen.
  